b'\n_START_ARTICLE_\nEevertti P\xc3\xa4rn\xc3\xa4nen\n_START_PARAGRAPH_\nEevertti P\xc3\xa4rn\xc3\xa4nen (10. hein\xc3\xa4kuuta 1881 Pietari \xe2\x80\x93 9. toukokuuta 1958 Janakkala) oli Inkerinmaalla toiminut suomalainen pappi ja kirjailija._NEWLINE_P\xc3\xa4rn\xc3\xa4sen vanhemmat olivat hopeasepp\xc3\xa4 Antti P\xc3\xa4rn\xc3\xa4nen ja Iida Maria Pastinen. H\xc3\xa4n p\xc3\xa4\xc3\xa4si ylioppilaaksi 1901 ja h\xc3\xa4net vihittiin papiksi 1906. P\xc3\xa4rn\xc3\xa4nen toimi kappalaisena Keltossa Inkerinmaalla 1907\xe2\x80\x931915 sek\xc3\xa4 Moskovan suomalaisen seurakunnan saarnaajana 1912\xe2\x80\x931915. H\xc3\xa4n oli kirkkoherrana Markkova-J\xc3\xa4rvisaaressa 1915\xe2\x80\x931918 ja Tyr\xc3\xb6ss\xc3\xa4 1918\xe2\x80\x931921. P\xc3\xa4rn\xc3\xa4nen muutti Suomeen Tarton rauhan solmimisen j\xc3\xa4lkeen ja oli Tampereen rykmentin pastorina 1921\xe2\x80\x931925 ja sitten kirkkoherrana ensin Uudellakirkolla 1925\xe2\x80\x931941 ja viimeksi Janakkalassa 1941\xe2\x80\x931953. H\xc3\xa4n oli my\xc3\xb6s \xc3\x84yr\xc3\xa4p\xc3\xa4\xc3\xa4n rovastikunnan l\xc3\xa4\xc3\xa4ninrovastina 1938\xe2\x80\x931941. P\xc3\xa4rn\xc3\xa4nen sai rovastin arvon 1932._NEWLINE_P\xc3\xa4rn\xc3\xa4sen tunnetuin teos oli 1923 ilmestynyt 2-osainen romaani Antti Kivek\xc3\xa4s, joka kertoi samannimisen j\xc3\xa4rvisaarelaisen sissip\xc3\xa4\xc3\xa4llik\xc3\xb6n el\xc3\xa4m\xc3\xa4st\xc3\xa4 ja inkeril\xc3\xa4isten taisteluista tsaari Pietari Suuren joukkoja vastaan isovihan aikoihin. Inkeriss\xc3\xa4 asuessaan P\xc3\xa4rn\xc3\xa4nen toimitti ja kustansi Hyv\xc3\xa4 Sanoma-nimist\xc3\xa4 kuukausilehte\xc3\xa4 vuosina 1912\xe2\x80\x931918.'